|  |
| --- |
| uia_logo_shv |

Senter for norskstudier i utlandet (SNU)

Kristiansand

INVITASJON TIL SOMMERKURS 2015 I NORSK SPRÅK, LITTERATUR OG KULTUR I KRISTIANSAND

SNU (Senter for norskstudier i utlandet) ved Universitetet i Agder har igjen gleden av å invitere norskstudenter ved universiteter i Europa til sommerkurs i norsk språk, litteratur og kultur i Kristiansand. Vi håper de finner dette tilbudet interessant og har lyst til å søke om plass på kurset. Universitetet i Agder har en kampus i Kristiansand og en i Grimstad. Fra kampus Kristiansand, der kurset avholdes, er det kort avstand til Kristiansand sentrum, til badestrender og turområder. Kristiansand er dessuten en by som kan by på mange aktiviteter om sommeren. Den ligger helt sør i Norge, og det er lett å komme hit med fly/tog/buss fra Oslo eller Stavanger og med ferje fra Hirtshals i Danmark (bare 2-4 timer). Det er dessuten direkte flyforbindelse fra København (50 minutter) og fra Amsterdam (90 minutter). Informasjon om universitetet ligger på <http://www.uia.no>

Tid:

**Ankomst: mandag 20. juli**

**Avreise:** **søndag 2. august**

Kursomfang og -innhold:

Kurset vil bestå av forelesninger og seminarer, som i prinsippet vil være fordelt på 10 dager. Det vil også bli arrangert flere ekskursjoner: Utflukt til Grimstad, med vekt på forfatterne Henrik Ibsen og Knut Hamsun, utflukt til Kristiansands skjærgård, med vekt på forfatterne Henrik Wergeland og Camilla Collett, og utflukt til det særpregede kystområdet Lista, interessant i et topografisk og kulturelt perspektiv. Ekskursjonene blir også sett på som undervisning.

Innholdet i kurset vil være norsk språk, litteratur og kultur, med hovedvekt på moderne forhold. Et detaljert program over innholdet i undervisningen og ekskursjonene vil bli sendt ut i god tid før kurset begynner. Det vil primært være lærere ved Universitetet i Agder som står for undervisningen.

Kurset har et omfang tilsvarende 5 ECTS. De studentene som ønsker å få 5 ECTS for kurset, må søke sin hjemmeinstitusjon om å få det godkjent lokalt.

Innkvartering:

Studentene vil bo på studenthybler som drives av SiA (Studentsamskipnaden i Agder). Disse har god standard og eget bad.

Deltakerne:

Universitetet i Agder kan ta opp 20 deltakere til kurset.

Kurset er ment for studenter som kan så mye norsk at det ikke byr på problemer å delta aktivt i undervisningen. Man må kunne snakke om faglige emner på norsk. All undervisning foregår på norsk. Derfor bør deltakerne ha studert norsk i minst 1 ½ - 2 år.

Når studentopptaket foretas, vil vi ta særlig hensyn til at gruppa skal representere flere land og til lengden på norskstudiet til den enkelte, samt at vi prioriterer studenter som ikke har hatt studieopphold i Norge før.

Økonomi:

Senter for norskstudier i utlandet (SNU) betaler oppholdet i studenthybel, undervisning og ekskursjoner for alle studenter. Den enkelte student må betale reisen tur/retur Kristiansand selv og kosten under oppholdet. Vi vil også kreve inn en deltakeravgift på kr. **750,-** i form av bindende påmelding fra de som får plass på sommerkurset.

Søknadsfrist: 27. mars 2015

Elektronisk søknadsskjema finner du her:

<https://eras.uia.no/reg.php?id=361>

Vi vil dessuten ha en bekreftelse fra en norsklærer på at søkerne har tilstrekkelige norskkunnskaper til å følge forelesninger og seminar på norsk.

Bekreftelsen kan sendes på e-post til: [vigdis.helling@uia.no](mailto:vigdis.helling@uia.no)

Opptaket vil skje kort tid etter fristens utløp, og svar kommer i uke 15 eller 16.

Spørsmål om kurset kan rettes til: [svein.slettan@uia.no](mailto:svein.slettan@uia.no)

Vi håper at mange har lyst til å komme til Kristiansand og Sørlandet denne sommeren og gleder oss til å møte et nytt kull med entusiastiske norskstudenter!

Vennlig hilsen

Svein Slettan

Senter for norskstudier i utlandet, ansvarlig for sommerkurset